b'\n_START_ARTICLE_\nHerman Melville\n_START_SECTION_\n\xc5\xbdivljenjepis\n_START_PARAGRAPH_\nRodil se je v dobro situirani dru\xc5\xbeini bostonskega trgovca, a \xc5\xa1olanja ni kon\xc4\x8dal, saj mu je leta 1832 umrl o\xc4\x8de in zapustil dru\xc5\xbeino v finan\xc4\x8dnih te\xc5\xbeavah. Sprva se je zaposlil kot u\xc4\x8ditelj, leta 1839 pa je \xc5\xa1el delat na trgovsko ladjo in naslednje leto na kitolovca Acushnet. V Boston se je vrnil leta 1844 po ve\xc4\x8d letih pustolovskega \xc5\xbeivljenja._NEWLINE_Svoje izku\xc5\xa1nje je popisal v romanu Typee, ki je postal velika uspe\xc5\xa1nica, zato je leta 1847 izdal \xc5\xa1e nadaljevanje z naslovom Omoo. Prihodek mu je omogo\xc4\x8dil poroko z Elizabeth Shaw, ki je bila prav tako potomka ugledne bostonske dru\xc5\xbeine. Njegova naslednja dela niso bila tako uspe\xc5\xa1na in mu niso prinesla finan\xc4\x8dne varnosti. Leta 1850 je preselil svojo rasto\xc4\x8do dru\xc5\xbeino na posestvo Arrowhead v Massachusettsu, kjer se je spoprijateljil s pisateljem Nathanielom Hawthorneom, kateremu je posvetil roman Moby-Dick. Filozofski Moby-Dick in njegov naslednji roman, gotski Pierre (1852), sta do\xc5\xbeivela hladen sprejem med ob\xc4\x8dinstvom, ki je pri\xc4\x8dakovalo nove pustolov\xc5\xa1\xc4\x8dine, s \xc4\x8demer se je kon\xc4\x8dala njegova kariera avtorja uspe\xc5\xa1nic._NEWLINE_Izdal je \xc5\xa1e nekaj kratkih zgodb in roman The Confidence-Man (1857), ki je bil njegovo zadnje prozno delo. Tega leta je odpotoval v Anglijo in od tam po Bli\xc5\xbenjem vzhodu, po vrnitvi v New York pa se je zaposlil kot carinski uslu\xc5\xbebenec in se lotil poezije. Leta 1867 se je ustrelil njegov najstarej\xc5\xa1i sin Malcolm, domnevno je \xc5\xa1lo za samomor. Melville je \xc5\xbee prej kazal znake velike depresivne motnje in je pogosto popival, zaradi \xc4\x8desar je mo\xc4\x8dno nihalo njegovo razpolo\xc5\xbeenje. Njegova slu\xc5\xbeba je bila zato veliko finan\xc4\x8dno in \xc4\x8dustveno olaj\xc5\xa1anje za preostanek dru\xc5\xbeine. S\xc4\x8dasoma se je njegova depresija umirila. V prostem \xc4\x8dasu je napisal metafizi\xc4\x8den ep Clarel: A Poem and Pilgrimage in the Holy Land, ki velja za najdalj\xc5\xa1o pesnitev v angle\xc5\xa1kem jeziku, po smrti drugega sina Stanwixa leta 1886 pa se je upokojil._NEWLINE_Zadnjih 30 let \xc5\xbeivljenja je bil v javnosti prete\xc5\xbeno pozabljen. \xc5\xa0ele njegova smrt leta 1891 je znova obudila zanimanje za njegovo delo, \xc5\xa1e bolj pa stoletnica njegovega rojstva (1919). Melvilleova dela so spet za\xc4\x8deli komentirati kritiki, akademiki pa raziskovati njegovo \xc5\xbeivljenje. Ve\xc4\x8d teh del ima zdaj status klasikov ameri\xc5\xa1ke knji\xc5\xbeevnosti.'